《御幸乐游苑侍宴诗》
南北朝·张正见

大君临四表，荣光普八埏。区中文化洽，海外武功宣。

凤下书丹篆，龟符著绿编。昆明不习战，云梦岂游畋。

轨文通万国，旌节靖三边。高秋藐姑射，睿想属汾川。

两宫明合璧，双阙带非烟。扬銮出城观，诏跸指郊坜。

禁苑回雕辇，离宫建翠旃。流水奔雷毂，追风赴电鞭。

画熊飘析羽，金埒响胶弦。鸣玉升文砌，称觞溢绮筵。

兽舞依钟石，鸾歌应管弦。霞明黄鹄路，风爽白云天。

潦收荷盖折，露重菊花鲜。上林宾早雁，长杨唱晚蝉。

小臣惭艺业，击壤慕怀铅。康衢飞驶羽，大海滴微涓。

咏歌还集木，舞蹈遂临泉。愿荐南山寿，明明奉万年。

作者简介：南朝陈清河东武城人，字见赜。好学有清才。梁武帝太清初，射策高第，除邵陵王国左常侍。元帝立，迁彭泽令。入陈，累迁通直散骑侍郎。宣帝太建中卒，年四十九。善五言诗。明人辑有《张散骑集》。